**Το χρέος, του χρέους, ποιο χρέος;…**

Η λέξη χρέος, τούτους τους χαλεπούς καιρούς, είναι αυτή που ακούγεται από τα χείλη κάθε πονεμένης και μη ψυχής. Όλοι χρωστάμε μικρά ή μεγάλα ποσά για μικρά ή μεγάλα διαστήματα.

Χρωστάμε στην πιστωτική μας κάρτα, χρωστάμε στην τράπεζα για το επιχειρηματικό, προσωπικό ή στεγαστικό μας δάνειο, χρωστάμε στο κράτος (εδώ που τα λέμε μας χρωστάει και το ελληνικό κράτος). Και επειδή χρωστάμε πληρώνουμε τόκους για να συντηρούμε το χαμόγελο στα χείλη των πιστωτών. Οι μόνοι που δεν πληρώνουν τόκους είναι αυτοί που χρωστάνε της Μιχαλούς.

Και ενώ αντιλαμβάνομαι τα προσωπικά χρέη, εκεί που πελαγώνω και σηκώνω τα χέρια είναι τα δημόσια εξωτερικά χρέη των χωρών!

Δεν υπάρχει χώρα που δεν χρωστάει. Μου να μην έχει εξωτερικό χρέος.

Σύμφωνα με τον επίσημο ορισμό «στο εξωτερικό χρέος προσμετρώνται όλες οι οφειλές, όχι μόνο της κυβέρνησης, αλλά και των τραπεζών, των εταιρειών, των ιδιωτών κ.λπ. για αυτό σε κάποιες χώρες παρατηρείται να είναι πολλαπλάσιο του Ακαθάριστου Εθνικού Προϊόντος (ΑΕΠ) χωρίς αυτό να αποτελεί πρόβλημα για τα δημόσια ταμεία». Θεώρησα ότι χρειαζότανε αυτή η διευκρίνιση για να ξεχωρίσουμε το δημόσιο από το ιδιωτικό εξωτερικό χρέος. Όπως και να έχει το πράγμα γεγονός παραμένει ότι δεν υπάρχει χώρα που δεν χρωστάει με πρώτη στον κατάλογο των χρεών τις Ηνωμένες Πολιτείες των οποίων το χρέος κόβει την ανάσα…

Ας δούμε μερικά παραδείγματα, όπως δημοσιεύτηκαν στο fortunegreece.com:

* **ΗΝΩΜΕΝΕΣ ΠΟΛΙΤΕΙΕΣ: Εξωτερικό χρέος $17,9 τρις, ποσοστό επί ΑΕΠ 96%.** Η μεγαλύτερη οικονομία του κόσμου παράγει το 18% του παγκόσμιου ΑΕΠ (σε απόλυτους αριθμούς), αλλά δανείζεται περίπου $1 τρις ετησίως και το χρέος της είναι 18πλάσιο σε σχέση με εκείνο του 1980. Μεγαλύτερος πιστωτής της η Κίνα που κατέχει αμερικανικά χρεόγραφα ύψους $800 δις. Υπολογίζεται ότι το 2019 οι Ηνωμένες Πολιτείες θα χρειάζονται $700 δις το χρόνο μόνο για τους τόκους.
* **ΗΝΩΜΕΝΟ ΒΑΣΙΛΕΙΟ: Εξωτερικό χρέος $9,22 τρις, ποσοστό επί ΑΕΠ 569%.** Αν και το δημόσιο χρέος της χώρας είναι μόλις $2,15 τρις, οι υποχρεώσεις του τραπεζικού τομέα της σε ιδρύματα του εξωτερικού όπως και ο δανεισμός των εταιριών της από ξένα ιδρύματα, είναι πολλαπλάσια κάνοντας το εξωτερικό της χρέος δεύτερο στον κόσμο σε απόλυτους αριθμούς.
* **ΓΑΛΛΙΑ:** **Εξωτερικό χρέος $5,75 τρις, ποσοστό επί ΑΕΠ 222%.** Το εξωτερικό χρέος της πέμπτης οικονομίας στον κόσμο είναι ένα μείγμα παγκόσμιας οικονομικής δραστηριότητας – κράτους και ιδιωτών – και κρατικού δανεισμού λόγω της κρίσης. Έχει αυξηθεί 50% από το 2006.
* **ΓΕΡΜΑΝΙΑ:** **Εξωτερικό χρέος $5,54 τρις, ποσοστό επί ΑΕΠ 145%.** Η τέταρτη οικονομία στον κόσμο δεν νοιάζεται και τόσο για το εξωτερικό της χρέος καθώς είναι, ταυτόχρονα, ο τρίτος μεγαλύτερος πιστωτής στον πλανήτη μετά την Ιαπωνία και την Κίνα.
* **ΚΙΝΑ: Εξωτερικό χρέος $1,68 τρις, ποσοστό επί ΑΕΠ 16,2% (Να σημειωθεί ότι το ημιαυτόνομο Χονγκ Κονγκ οφείλει άλλα $1,23 τρις, ποσοστό επί του τοπικού ΑΕΠ 334%).** Ο δεύτερος μεγαλύτερος πιστωτής στον κόσμο και δεύτερη μεγαλύτερη οικονομία, δανείζεται εξίσου εντυπωσιακά καθώς σχεδόν όλοι του οι κλάδοι βρίσκονται σε ανάπτυξη.
* **ΙΑΠΩΝΙΑ: Εξωτερικό χρέος $2,86 τρις, ποσοστό επί ΑΕΠ 60%.** Ο μεγαλύτερος πιστωτής στον κόσμο εδώ και 23 χρόνια (της χρεωστούν σχεδόν $3 τρις) έχει ταυτόχρονα και το παράδοξο να έχει δημόσιο χρέος στο 245% του ΑΕΠ της (χρωστάει κυρίως στους πολίτες της μέσω ομολόγων), το μεγαλύτερο στον πλανήτη. Αλλά αυτό δεν την εμπόδισε να είναι η χώρα εκτός ΕΕ με το μεγαλύτερο ποσοστό συμμετοχής σε προγράμματα διάσωσης (bail-out) των χωρών της Ευρωζώνης.
* **ΑΥΣΤΡΑΛΙΑ:** **Εξωτερικό χρέος $1,39 τρις, ποσοστό επί ΑΕΠ 95%.**

Να δούμε, όμως, σε τι κατάσταση βρίσκεται η **ΕΛΛΑΔΑ:**

Το δημόσιο χρέος της είναι γύρω στα 320 δισεκατομμύρια ή το 179% του ΑΕΠ. Να σημειωθεί ότι, όπως προανέφερα, για τον υπολογισμό του συνολικού εξωτερικού χρέους πρέπει να προστεθεί και ο δανεισμός ελληνικών επιχειρήσεων από άλλες χώρες.

Ο κατάλογος των χρεών των κρατών είναι μακρύς και τα αναφερόμενα χρέη προκαλούν, όπως είδατε, ίλιγγο!

Και τίθεται το εύλογο ερώτημα: Αν όλοι μας χρωστάμε, σε ποιους χρωστάμε; Όχι τίποτα άλλο, δηλαδή, αλλά θέλω να ξέρω κι’ εγώ τις υποχρεώσεις μου!

*Αυτά για σήμερα. Μέχρι την επόμενη εβδομάδα να περνάτε καλά και θα θυμάστε ότι για να περνάτε καλά πρέπει να σκοτώσετε τις σκοτούρες πριν σας σκοτώσουν αυτές…*

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση [georgemessaris@gmail.com](mailto:georgemessaris@gmail.com) και εγώ θα το μεταβιβάσω.
* **Τελευταία παραγωγή ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [www.omegadocumentaries.com](http://www.omegadocumentaries.com) **η επικοινωνήσετε με τον ίδιο.**